**QR-kode**

****

# Titel: Kærlig hilsen, 4 afsnit

Tema: Tidstypiske tendenser, udvikling, tilbageblik
Fag: Historie
Målgruppe: 5.-6. klasse

**TV2, 2018, 49 min.**

**Tv-udsendelse:** TV2 tager 4 kendte danskere tilbage til ”deres” barndom, for at genopleve den hverdag og omverden, som prægede opvæksten.

**Vært:** Sarah Grünewald

”Kærlig hilsen” er en udsendelsesrække på 4 afsnit, hvor hvert afsnit tager en kendt dansker med tilbage til dennes barndom. I udsendelserne tager vi med Jarl Friis Mikkelsens familie tilbage til året 1963, med Marianne Flormann tilbage til 1976, Anne Sofie Espersen tilbage til 1985 og Felix Schmidt tilbage til 1988. Da de fire kendte tager hele familien med tilbage i tidslommen, hvor de i 3 dage skal leve som dengang. På denne vis bygges der bro mellem nutid og fortid, bl.a. gennem børnenes observationer. Programmerne iscenesætter helt naturligt en sammenligning mellem dengang og nu. Programmet har derved et rigtig godt undervisningspotentiale.

Denne pædagogiske vejledning er lavet, så den dækker hen over alle fire afsnit med nogle generelle idéer til udsendelserne. Derudover er forslagene udarbejdet i relation til Forenklede Fælles Mål:

**Faglig relevans/kompetenceområder**

Forslagene er udarbejdet under hensyn til arbejdet med Forenklede Fælles Mål, især:

* Kronologi og sammenhæng, at eleven kan sammenligne væsentlige træk ved historiske perioder.
* Historiebrug, at eleven kan forklare og perspektivere egne og andres historiske fortællinger i tid og rum

Ideer til undervisningen

1. **Før, under og efter visningen**
2. Tag en snak i klassen om, hvilke ting der kan sige noget om en tidsperiode og om de kan nævne nogle fra tidligere perioder. (Mode, musik, indretning, teknologi, mad og spisevaner etc.)
3. Lad eleverne se udsendelsen. Eleverne skal tage notater undervejs på de ting, som de registrerer oven på jeres snak.
4. Efter udsendelsen: Opdel klassen i grupper på ca. 4-5 stk. I grupperne skal eleverne dele deres observationer med hinanden. Bed eleverne kategorisere observationerne i kategorier som mode, musik, indretning… Hvad er anderledes end i dag?
5. Saml op i fællesskab
6. **Årtiet**

**Begivenheder og kronologi**

1. Lad eleverne finde 10 væsentlige begivenheder eller personer, som på en eller anden måde var med til at definere det årti, som udsendelsens dækker over. Udvælgelsen kan variere mellem alt fra politik, mode og musik. De skal placere dem i en eller anden kronologi (Opgaven understøtter arbejde med absolut eller relativ kronologi) Lad eleverne argumentere for, hvorfor de netop har udvalgt disse.
2. Lad eleverne udvælge én af de 10, som de ønsker at vide mere om. Lad dem præsentere emnet for klassen gennem f.eks. ThingLink, hvor de har tilknyttet video, billeder, tekst mv.

**Bevægelse og kronologi**

1. Øvelsen kender du sikkert fra programmet ”Hvem var det nu vi var” fra DR1. Som lærer kan du udvælge 10-20 forskellige begivenheder fra det pågældende år, før- og efter året. Inddel før, året og efter i tre af klassens hjørner. Læs begivenheden op og lad eleverne foretage et valg, om hvornår de tror tingen eller begivenheden finder sted. Øvelsen kan afstedkomme gode og relevante drøftelser om kronologi.
2. **Reportage med mobilen - interview**
3. Lad eleverne lave en optagelse i hjemmet, hvor de filmer køkkenet, stuen, badeværelset og deres værelse.
4. Lad eleverne foretage et interview med deres forældre og/eller bedsteforældre, gerne hvor eleverne selv deltager, og hvor så en tredjepart optager. Forældrene fortæller om deres barndom og hvordan de ser på forskellen mellem deres opvækst og børnenes.
5. I optagelsen skal eleven og evt. familien gerne forholde sig til, hvilke ting og indretninger, som vi om 10 år finder sjove, anderledes eller pudsige.
6. Optagelsen kan redigeres i WeVideo på Skoletube. I Wevideo er der en række værktøjer til redigeringsfasen, men også et stort arkiv med billeder og filer, som eleverne frit kan tilgå.